Source: http://www.sarela.fi/2017/06/
Timestamp: 2018-11-17 17:23:49+00:00
Document Index: 6741625

Matched Legal Cases: ['kko ', 'kko ', 'kko ', 'kko ', 'kko ', 'kko ']

kesäkuu | 2017 | Mikko Särelä
Julkaistu 26.6.2017 , kirjoittanut Mikko Sarela
Lautakunnan kokouksessa asiat päätettiin esityksen mukaan pois lukien pari minun tekemääni ehdotusta, jotka hyväksyttiin yksimielisesti.
Delegoituamme päätösvaltaa pyysimme, että meille toimitetaan raportit päätösvallan käytöstä ensi keväänä, kun päätämme jatkosta.
Mari Holopaisen valtuustoaloitteeseen katupuiden lisäämisestä lisäsimme yksimielisesti lauseen: ”Lisäksi katuympäristössä tulee kiinnittää huomiota viherrakentamisen laatuun.”
Kaupunkiympäristölautakunta 20.6.2017
Julkaistu 19.6.2017 , kirjoittanut Mikko Sarela
Nyt se alkaa taas. Valtuusto valitsi minut kaupunkiympäristölautakuntaan Osmo Soininvaaran varajäseneksi ja lisäksi Rakennusten ja yleiset alueet -jaoston (RYA) varapuheenjohtajaksi.
Uuden lautakunnan ensimmäinen kokous on huomenna tiistaina ja olen menossa paikalle Osmon ollessa estynyt. Lista löytyy täältä. Listan pääasiana on toimivallan delegoiminen. Toimivallan delegoiminen tehdään aluksi yhdeksi vuodeksi eli ensi vuoden toukokuuhun asti. Näin ehditään saamaan kokemuksia uudesta järjestelmästä ja tekemään mahdollisesti tarvittavia korjausliikkeitä.
Esittelen delegointiehdotukset alla. Ne vaikuttavat minusta hyviltä, mutta muutamasta haluan, että virasto tekee selonteon niiden käytöstä ensi keväänä ennen päätöksen uusimista.
Delegoidaan
asemakaavapäällikölle päätökset kadun, torin, puiston ja muun yleisen alueen nimen muuttamisesta sekä kaupunginosan ja kortteleiden numeroiden muuttamisesta, jos kysymys ei ole periaatteellisesti merkittävästä muutoksesta.
yleiskaavapäällikölle lausuntojen antamisesta muille kunnille kaava-asioissa, jos kysymys ei ole periaatteellisesti merkittävästä tai taloudellisesti laajakantoisesta asiasta.
hankintavaltuuksia asemakaavoituksen alueyksiköiden päälliköille aina 60000 euroon asti.
tonttipäällikölle oikeus varata yli 3000m2 tontteja kohteissa, jotka ovat jo aiemmin (epäonnistuneesti) kuulutettu varattavaksi; jatkaa asuntotonttien varausta, mikäli jatkoaika on yli vuoden ja
Tonttipäällikkö, asuntotontit-tiimin päällikkö, yritystontit-tiimin päällikkö ja tontit-yksikön päällikkö päättävät kaupunginhallituksen päättämien tontinvarausehtojen vähäisistä tarkistamisista.
vähäisten muutosten tekeminen sopimusehtoihin tontit-yksikön päällikölle, asuntotontit-tiimin päällikölle ja yritystontit-tiimin päällikölle.
Mari Holopaisen valtuustoaloite katupuiden lisäämisestä saa virastosta positiivisen vastaanoton. Ajattelin esittää vastaukseen lisäyksenä sen, että myös läpäisevän pinnan ja muun vihreän määrää katuympäristössä tulisi lisätä.
Lisäksi listalla on Kalasatamassa tontinvuokrausperusteita ja joukko oikaisuvaatimuksia.
Kategoriat: helsinki, kaupunkiympäristölautakunta	| Vastaa
Miten koulutuspolitiikkaa tulee uudistaa?
Julkaistu 17.6.2017 , kirjoittanut Mikko Sarela
Koulutus vaikuttaa ihmisen elämään ja yhteiskuntaan merkittävästi. Edellisessä kirjoituksessani totesin, että koulutus sekä suojaa työttömyydeltä, että tarjoaa myös merkittävästi korkeammat ansiot elämän aikana.
Iso kysymys on se, mitä tästä pitäisi oppia? Miten koulutuspolitiikkaa pitää uudistaa, jotta se olisi tasa-arvoisempi ja tuottavampi?
Ensimmäinen päätelmä: oppivelvollisuus tulee ulottaa toisen asteen koulutukseen (lukio+ammattikoulu). Nykyaikainen yhteiskunta on kovin ankara ihmisille, joilla on vain peruskoulu pohjanaan mm. siksi, että enenevissä määrin kaikissa ammateissa vaaditaan kykyä ymmärtää ja omaksua uutta.
Lasten vanhempien luokkatausta vaikuttaa merkittävästi lasten pärjäämiseen koulussa – ja siihen uskaltavatko nuoret lähteä hakemaan parempaa koulutusta lukion kautta. Vaikutus on siis kaksinkertainen ja voimistaa luokkayhteiskuntaa. Hyvätuloisten ja koulutettujen lapset pärjäävät paremmin ja yhtä hyvin pärjäävistä useammat lähtevät lukioon.
Päätelmä 2: meidän tulee panostaa erityisesti varhaiskasvatukseen ja peruskouluun, jotta myös heikommista sosiaalisista ryhmistä lapset pääsevät ja uskaltavat hakea korkeampaa koulutusta. Helsingissä tehdyn tutkimuksen mukaan niin kutsuttu positiivisen diskriminaation raha on tehokas tapa auttaa näitä lapsia. Mallissa annetaan pieni lisärahoitus kouluille alueilla, joissa on paljon työttömyyttä ja heikko-osaisuutta.
Päätelmä 3: korkeakoulutuksen saavien osuutta tulee nostaa merkittävästi. Olen sitä mieltä, että tavoitteena tulisi olla se, että kaikilla suomalaisilla on mahdollisuus tehdä vähintään alempi korkeakoulututkinto ja että korkeakoulututkinnon suorittavien osuus nousee merkittävästi nykyisestä. Pidemmän aikavälin tavoitteena tulee olla se, että alemman korkeakoulututkinnon suorittavat kaikki suomalaiset.
Samalla suomalaista työelämää tulee uudistaa niin, että alempi korkeakoulututkinto tarjoaa hyvät eväät työelämään. Valtion ja kuntien tulee olla tässä aktiivisia ja varmistaa, että useimmilla julkisen sektorin aloilla aloitustason työpaikkoihin riittää alempi korkeakoulututkinto.
Päätelmä 4: kaikki tämä vaatii rahaa. Yleinen koulutustason nosto on perusteltua maksaa verovaroin. Se myös tuottaa talouskasvua ja siten uusia verotuloja, joten nettokustannus ei ole sama kuin suora hinta valtion ja kuntien budjeteissa. Siksi toisen asteen koulutuksen ja vähintään alemman korkeakoulututkinnon suorittamisen tulee olla maksutonta.
Kategoriat: koulutus, valtakunnan politiikka	| 1 vastaus
Mikko Sarela: Lisää pientaloja Helsinkiin
Maria Klemetz: Lisää pientaloja Helsinkiin
P: Seuraavat 400 000 helsinkiläistä: Pärjääkö lapsiperhe ilman autoa?
Leena Iso-Keisari: Kaupunkiympäristölautakunnan lista 5.9.2017